Lesninger 5. søndag i påsketiden (år C)

1. lesning Apg 14,21b–27

*De gav seg til å berette for menigheten om alt det Gud hadde utrettet gjennom dem*

I de dager vendte Paulus og Barnabas tilbake til Lystra, Ikonion og Antiokia. De styrket disiplenes hjerter, formante dem til å leve i troen, og minnet dem om at veien til Guds rike går gjennom mange trengsler. Så la de hendene på de presbytere som de valgte til å lede hver enkelt menighet; under faste og bønn overgav de dem til den Herre de hadde gitt sin tro.

Over Pisidia kom de så ned i Pamfylia, hvor de forkynte Ordet i Perge, og deretter drog de ned til Attalia. Derfra seilte de til Antiokia, som de først var dratt ut fra, og hvor Guds nåde engang var blitt nedkalt over dem, med tanke på det verk som de nå hadde utført.

Vel fremme der samlet de menigheten og gav seg til å berette om alt det Gud hadde utrettet gjennom dem, og fortalte hvordan han hadde åpnet troens dør for hedningene.

Responsoriesalme Sal 145 (144),8–9. 10–11. 12–13ab

**Omkved:** Jeg vil opphøye deg, min Gud, min konge.

Nådig og barmhjertig er Herren,
langmodig og rik på miskunn.
Herren er god mot alle,
hans miskunn favner hele hans verk.

All skapning priser deg, Herre,
dine hellige lover deg.
De forkynner ditt rikes ære,
taler om din veldige makt,

så menneskebarn skal se din storhet,
ditt rikes strålende prakt.
Ditt rike står i evighet,
ditt herredømme fra slekt til slekt.

2. lesning Åp 21,1–5a

*Gud skal tørke bort hver tåre av deres øyne*

Jeg, Johannes, så en ny himmel og en ny jord. For den første himmel og den første jord var forsvunnet, og havet fantes ikke mer.

Og jeg så den hellige by, det nye Jerusalem, komme ned fra himmelen, fra Gud, smykket som en brud for sin brudgom. Og fra tronen hørte jeg en høy røst som sa: «Gud har oppslått sin bolig blant menneskene! Han skal bo hos dem, og de skal være hans folk; som deres egen Gud skal han være blant dem. Han skal tørke bort hver tåre av deres øyne, og døden skal ikke lenger være til, heller ikke sorg eller jammer eller smerte – alt det gamle er forbi!»

Og han som satt på tronen sa: «Ja, jeg gjør alle ting nye.» Og han la til: «Skriv det ned; for alt dette er pålitelig og sant.»

Halleluja Joh 13,34

Halleluja.

Et nytt bud gir jeg dere, sier Herren.
Dere skal elske hverandre som jeg har elsket dere. Halleluja.

Evangelium Joh 13,31–33a.34–35

*Et nytt bud gir jeg dere: Elsk hverandre*

Da Judas var gått ut, sa Jesus:

«Nå er Menneskesønnen nådd frem til sin triumf, og hans triumf er Gud til ære. Men æres Gud gjennom ham, da vil Gud også til gjengjeld kaste glans over ham – ja, om kort tid vil han stå omstrålet av Guds egen herlighet!

Barn, bare en liten stund til blir jeg blant dere. Et nytt bud har jeg å gi dere: Elsk hverandre. Som jeg selv har elsket dere, slik skal også dere elske hverandre. For alle skal det være tegnet på at dere er mine disipler: At dere har en slik innbyrdes kjærlighet.»